
Ուղեցույց ՀՀ դատարանների համար 



«Խոշտանգումների դեմ պայքարի ուղղությամբ ՀՀ միջազգային պարտավորությունները կատարելու վերաբերյալ»


Սույն ուղեցույցիը նպատակը խոշտանգումների կանխարգելման և դրանց դեպքերի քննության ոլորտում ՀՀ ստանձնած միջազգային պարտավորություններին հակասող իրավակիրառ պրակտիկան բացահայտելն է և դա բարելավելու համար ուղիներ մշակելը: Ուղեցույցը մշակվել է «Խոշտանգման և վատ վերաբերմունքի այլ դրսևորումների քրեականացման, կանխման, արդյունավետ քննության և հետապնդման օրենսդրական և իրավակիրառ մեխանիզմների կատարելագործումը» Ծրագրի շրջանակներում, որի մեկ այլ բաղադրատարրը` «Խոշտանգումների դեմ պայքարում անհրաժեշտ օրենսդրական բարեփոխումների փաթեթն» է: 

Սույն ուղեցույցի հիմնական նպատակն է ապահովել ապացույցների օգտագործման հարցերով այնպիսի միանշանակ դատական պրակտիկա, որ բոլոր «ապագա խոշտանգողներին» զերծ կպահի հակաիրավական գործողություններից, քանի որ նրանք կգիտակցեն, որ «խոշտանգումն անիմաստ է», և որ անթույլատրելի եղանակներով ձեռք բերված ապացույցները կարող են օգտագործվեն միմիայն իրենց իսկ դեմ` քրեական վարույթի շրջանակներում:[footnoteRef:1] [1:  ՄԱԿ-ի կոնվենցիա, հոդված 15:] 


Միաժամանակ, դատավորները պետք է, վատ վերաբերմունքի մասին հայտարարություն ներկայացնելու դեպքում կամ սեփական նախաձեռնությամբ՝ իրենց մոտ այդպիսի կասկածներ ծագելու դեպքում (երբ տեսանելի են ֆիզիկական վնասվածքները կամ մեղադրյալը/ամբաստանյալը իր վարքագծով որոշումներ կայացնելուն և դատողություններ անելուն անընդունակ անձի տպավորություն է թողնում) ահազանգեն համապատասխան մարմիններին՝ նախաձեռնելով մեղադրյալի/ամբաստանյալի նկատմամբ վատ վերաբերմունքի կիրառման ենթադրյալ փաստի քննության վարույթ:[footnoteRef:2] Պետք է նշել նաև, որ ապացույցն անթույլատրելի ճանաչելը դատարանին չի ազատում մեղքի վարույթ հարուցելու ուղղությամբ պոզիտիվ քայլեր ձեռնարկելու պարտականությունից: [2:  ՄԻԵԴ նախադեպային իրավունքն այս առումով խստացվել է, ինչի մասին կխոսվի ստորև ԽԿԿ Զեկույցը՝ Ռուսաստան 06-27.04.2011թ կատարած այցի վերաբերյալ, CPT/Inf(2013)1, կետ 20; ԽԿԿ Զեկույցը՝ Հայաստան 10-21.05.2011թկատարած այցի վերաբերյալ, CPT/Inf(2011)24, կետ 27;  ՄԻԵԴ վճիռը՝ Տարաբուրկան ընդդեմ Մոլդովայի, 06.12.2011թ, § 56:] 


Սույն ուղեցույցը բաղկացած է երկու հատվածից, որոնցում ուսումնասիրվում են.
 դատարանի պարտականությունները՝ ապացույցների թույլատրելիությունը որոշելիս՝ այսպես կոչված «մայր» (օրինակ՝ գողության) գործով վարույթում, և
ենթադրյալ խոշտանգման[footnoteRef:3] փաստի առթիվ արդյունավետ և անկախ քննության իրականացումը և մեղավորների հայտնաբերումը` նրանց նկատմամբ զսպող, համաչափ ու արդյունավետ պատիժը սահմանելիս՝ բուն «խոշտանգման» վարույթով:[footnoteRef:4] [3:  Խոշտանգման փաստի քրեական վարույթի շրջանակներում քննության կապակցությամբ «խոշտանգում» եզրույթն այստեղ ներառում է նաև վատ վերաբերմունքի մյուս քրեականացված դրսևորումները ևս: Ձեռք բերված ապացույցների օգտագործման թույլատրելիության հետ կապված «խոշտանգում» եզրույթը ներառում է նաև վատ վերաբերմունքի ոչ քրեականացված ձևերը նույնպես, քանի որ ապացույցը անթույլատրելի է անկախ վատ վերաբերմունքի դաժանության աստիճանից:]  [4:  Այս ուղեցույցի նպատակը ոչ թե խոշտանգման երևույթի բուն պատճառների համակողմանի ուսումնասիրությունն է, այլ՝ այն կանխարգելող և բացահայտող երաշխիքների ստեղծումն ու գործարկումը՝ իրավակիրառ մակարդակում: Ինչ վերաբերում է երևույթի պատճառներին, ապա մեր կարծիքով, դրանցից հիմնականը կրում է իմացաբանական բնույթ, այսինքն՝ ապացուցվածության շեմերի բացակայության պայմաններում, երբ վարույթն իրականացնող մարմինների վրա դրվում է գործով «օբյեկտիվ» ճշմարտությունը բացահայտելու պարտականություն, ինքնըստինքյան, համակարգը դառնում է`  խոստովանության՝ գործի «ամրության» հիմնական գրավականի «ծարավ»:] 




Ա. «Ապացույցի թույլատրելիության վարույթ». անթույլատրելի ապացույցները որևէ կերպ չօգտագործվելը դատարանների կողմից երաշխավորելու տեսակետից

1. Ապացույցի թույլատրելիությունը ինքնուրույն որոշելու դատարանի պարտականությունը

1.1. Խոշտանգման մասին, հետևաբար և ապացույցի (սովորաբար՝ վկային կամ ամբաստանյալին մերկացնող ցուցմունքի) թույլատրելիության` դատարանում արված հայտարարության դեպքում, դատարանի վրա դրված է երկու առանձին պարտականություն, այն է՝ լուծել այդ ապացույցի թույլատրելիության հարցը` իր իսկ կողմից քննվող քրեական գործով և դրա հետ մեկտեղ, կատարել Կոնվենցիայի 3-րդ հոդվածով սահմանված իր պոզիտիվ պարտավորությունը՝ դատարանում արված հանցագործության մասին փաստացի հաղորդման հիման վրա քրեական գործ հարուցելու միջնորդությամբ դիմել դատախազությանը: Առաջին պարտականությունը դատարանը կատարում է ապացույցի թույլատրելիության մասին սեփական դիրքորոշումն արտահայտելով՝ ապացույցը անթույլատրելի ճանաչելու կամ ապացույցը ապացուցողական նյութի մեջ թողնելու միջոցով: Այս դեպքում դատարանը կիրառում է ավելի ցածր՝ «preponderance of evidence» (ապացույցների գերակշռության) ապացուցողական չափորոշիչը, որի դեպքում դատավորը վերջնական գնահատական (քրեաիրավական) չի տալիս ենթադրյալ խոշտանգողի արարքին,  քանի որ մեղքը պետք է հիմնավորվի այլ գործի շրջանակներում, որտեղ ենթադրյալ խոշտանգողը պետք է օգտվի անմեղության կանխավարկածից և ի վիճակի լինի պաշտպանվելու իրեն ներկայացված մեղադրանքից: Երկրորդ պարտականությունը միանգամայն առանձին է կատարվում և իրենից ներկայացնում է հենց այն պատշաճ ընթացակարգը՝ առանձին վարույթ հարուցելը, որի շրջանակներում և հնարավոր է հաստատել ենթադրյալ խոշտանգողի մեղքը: Այդ առանձին վարույթում, արդեն այլ դատավորի կողմից, խոշտանգման փաստը և մեղքը պետք է հաստատվի` «ողջամիտ կասկածից վեր» (beyond reasonable doubt) ապացուցողական չափորոշիչը բավարարելով: 

1.2. Ինչպե՞ս են միմյանց հետ կապակցված` «ապացույցի թույլատրելիության հարցի լուծման» և «այն ձեռք բերած անձի մեղքի վարույթի» խնդիրները: Պրակտիկայի ուսումնասիրությունը ցույց է տալիս, որ խոշտանգման զոհերը հրաժարվում են որևէ կերպ՝ առնվազն սկզբնական փուլում, աջակցել իրենց նկատմամբ կատարված հանցագործության բացահայտմանն ու մեղավորների հայտնաբերմանը, քանի որ որևէ հույս չեն տածում առ այն, որ իրենց նկատմամբ գործադրված խոշտանգման արդյունքում ձեռք բերված ապացույցները հետագայում չեն օգտագործվի իրենց դեմ: Նրանց հույսը, հիմնականում, «մեղմ վերաբերմունքի» արժանանալն է: Խոշտանգման զոհից նրանք հաճախ վերածվում են իրենց իսկ նկատմամբ կատարված հոգեբանական կամ ֆիզիկական խոշտանգումը պարտակողների, կարևոր վկաներից վերածվում են «լռության դավադրության»` նույնքան կարևոր, դերակատարների: Հենց այս պատճառով էլ ապացույցների թույլատրելիության խնդիրն ուղղակիորեն կապվում է պետության` խոշտանգումների ենթադրյալ փաստն արդյունավետորեն քննելու և մեղավորներին հայտնաբերելու ու պատժելու պոզիտիվ պարտավորության հետ: Միջազգային չափորոշիչների պահանջն այս հարցոում առավել քան հստակ է. խոշտանգման արդյունքները կարող են որպես ապացույց օգտագործվել միայն խոշտանգողների դեմ վարույթում:[footnoteRef:5] Իսկ ինչ վերաբերում է ենթադրյալ խոշտանգման զոհի վարքագծին, օրինակ՝ բժշկական զննության արդյունքների և անձի տված ցուցմունքների անհամապատասխանությունը, ապա դա պետք է օգտագործվի որպես անուղղակի ապացույց (ինչի մասին խոսվում է ստորև):  [5:  ՄԱԿ-ի Կոնվենցիա, հոդված 15:] 


1.3. Մի կողմից՝ խոշտանգմամբ ձեռք բերվող ապացույցների թույլատրելիության գնահատման գործընթացի և մյուս կոմից մեղավորներին հայտնաբերելու և պատժելու քրեական վարույթի արդյունավետության հետ կապված անհնար է չնշել այն տրամաբանական շրջան-փակուղու մասին, որում այս երկու վարույթների արդյունքները պայմանավորում են միմյանց և հանգեցնում են թեˊ խոշտանգմամբ ձեռք բերված ապացույցներն անթույլատրելի ճանաչելու մասին որոշումների և թեˊ խոշտանգում իրականացրած անձանց քրեական պատասխանատվության և պատժի ենթարկելու վերաբերյալ դատական ակտերի գրեթե ի սպառ բացակայության: Խոսքն այն մասին է, որ դատարանները, նման ապացույցներն անթույլատրելի ճանաչելու համար իրենց պարտավորված են զգում նախապես ունենալ մեղքի հարցով ուժի մեջ մտած դատավարական որոշումներ: Իսկ քանի որ նախաքննական մարմինները դեպքերի գրեթե 100%-ում մեղավորներին չեն հայտնաբերում և կայացնում են կամ քրեական գործի հարուցումը մերժելու կամ հարուցված քրեական գործը կարճելու մասին որոշումներ, ապա դատարանների կողմից այդ ապացույցները չեն ճանաչվում անթույլատրելի (ճանաչվում են թույլատրելի): Մյուս կողմից, դատարանի դատավճռով թույլատրելի ճանաչված ապացույցի առկայության պարագայում` անհնար է դառնում արդյունավետորեն բարձրացնել խոշտանգում իրականացրած անձանց՝ վատ վերաբերմունք կազմող գործողությունների համար պատասխանատվության հարց, քանի որ այդ ենթադրյալ գործողությունների արդյունքում ձեռք բերված ապացույցները ճանաչվել են թույլատրելի` իրավաչափ, օրինական: Ստացվում է, որ թեˊ ապացույցների թույլատրելիության և թեˊ մեղավորներին պատասխանատվության ենթարկելու հարցերում` վերջին խոսքը պատկանում է ոչ թե դատարաններին, այլ` նախաքննական մարմնիններին: Հենց այս խնդրի լուծմանն է հիմնականում ուղղված սույն ուղեցույցը:

1.4. Մյուս կողմից, վատ վերաբերմունքի ոչ բոլոր աստիճաններն են կամ ձևերն են քրեականացված: Միջազգային փորձի ուսումնասիրությունը ցույց է տալիս, որ վատ վերաբերմունքի համար՝ պայմանավորված դրա ծանրությանբ, կարող է կիրառվել բացի քրեականից նաև վարչական ու կարգապահական պատասխանատվություն: Մինչդեռ՝ ՀՀ պրակտիկայում ապացույցի անթույլատրելիության հարց առաջանում է միայն վատ վերաբերմունքի քրեականացված դրսևորումների դեպքում, այն էլ՝ մինչև ապացույցի թույլատրելիության առթիվ «մայր գործով» որոշում կայացնելը` այդ փաստը «ողջամիտ կասկածից վեր» հաստատված լինելու պահանջների պահպանմամբ: Այլ խոսքերով ասած՝ ապացույցը պետք է անթույլատրելի ճանաչվի անկախ վատ վերաբերմունքի ծանրության աստիճանից՝

«Մեղադրող ապացույցը, լինի դա խոստովանության կամ իրեղեն ապացույցի տեսքով, որը ձեռք է բերվել բռնությունների գործադրման միջոցով կամ դաժանությունների կամ այլ վերաբերմունքի, որը կարելի է բնութագրել որպես խոշտանգում, երբեք չպետք է դրվի տուժողի մեղքի ապացույցի հիմքում, անկախ նրա ապացուցողական նշանակությունից։ Ցանկացած այլ եզրահանգում միայն կծառայի բարոյապես դատապարտելի արարքը անուղղակիորեն արդարացնելու համար, որը Կոնվենցիայի հոդված 3-ի հեղինակները ջանացել են արգելել, այլ կերպ ասած «թույլ կտա դաժանությունների գործադրումն օրենքին քողի տակ» (տես, վերջին աղբյուրներից, Ջալլոհն ընդդեմ Գերմանիայի (Jalloh v. Germany) [GC], № 54810/00, §§ 9 և 105, ECHR 2006-...)»։[footnoteRef:6]  [6:  Հարությունյանն ընդդեմ Հայաստանի, 28.06.2007թ., կետ 63-րդ:] 


Վատ վերաբերմունքի ծանրության աստիճանը պետք է հաշվի առնել ենթադրյալ վատ վերաբերմունք դրսևորած անձանց «մեղքի վարույթում»: Միանշանակ է, որ ՀՀ քրեադատավարական օրենսդրության համաձայն, ապացույցն անթույլատրելի ճանաչելու համար անհրաժեշտ վատ վերաբերմունքի ծանրության պահանջվող աստիճանը շատ ավելի ցածր է կամ նշանակություն չունի՝ ի տարբերություն դրանում կասկածվող անձանց մեղավորության հարցը լուծելու վարույթի: Վերջինումս այդ գործողությունները հանդիսանում են հանցակազմի կամ զանցակազմի օբյեկտիվ կողմ և, հետևաբար՝ պետք է հաստատված լինեն որպես նյութաիրավական պատասխանատվության հիմք՝ իրավախախտման կազմի բոլոր տարրերով հանդերձ՝ ողջամիտ կասկածից այն կողմ չափանիշի հիման վրա: 

1.5. Այս տեսակետից կարևոր է ընդգծել նաև ապացուցման շեմերի տարբերությունը, որ պահանջվում է «մայր գործով» վարույթի ընթացքում ապացույցի անթույլատրելիությունը որոշելիս և ենթադրյալ խոշտանգողների «մեղքի» վարույթում` նրանց մեղավորությունը հաստատելիս: Ապացույցի թույլատրելիության վարույթում գործում է շատ ավելի ցածր շեմ, և այստեղ դատավորը որոշումը կայացնում է՝ ելնելով գործով ձեռք բերված ապացույցների/տեղեկությունների մեկը մյուսի համեմատ ավելի մեծ արժանահավատության վերաբերյալ սեփական գնահատականից: Մինչդեռ, մեղքի վարույթում գործում է «ողջամիտ կասկածից վեր» շեմը: Պնդվող վատ վերաբերմունքի հիմքով ապացույցի անթույլատրելիության հարցը լուծելիս՝ ՀՀ դատավորների մոտ առկա է նշված երկու վարույթները միմյանց միահյուսելու և դրանց առարկան հանդիսացող տարբեր հարցերի լուծման համար անհրաժեշտ ապացուցողական շեմերի հավասարեցման միտում: 

1.6. Սրա արդյունքում նույնականացվում են ապացույցի անթույլատրելիության և այն ձեռք բերած անձի կողմից հանցագործություն կատարելու փաստերը: Սա իր հերթին հանգեցնում է նրան, որ դատարանը իր վարույթում գտնվող գործով ապացույցի թույլատրելիությունը որոշելու համար՝ կասեցնում է գործի քննությունը և դիմում ՀՔԾ-ին՝ «մեղքի վարույթի» շրջանակներում հանցագործության փաստի առկայությունը կամ բացակայությունը հաստատելու համար, որից հետո էլ դեպքերի գրեթե 100%-ում ստանալով խոշտանգման փաստի՝ հանցագործության բացակայության մասին ՀՔԾ-ի տված «տեղեկանքը»՝ ի դեմս գործի հարուցումը մերժելու կամ այն կարճելու մասին որոշման, համապատասխանաբար՝ նույն տոկոս դեպքերում էլ ապացույցը ճանաչում է թույլատրելի և կայացնում է մեղադրական դատավճիռ: Նկարագրվածը բերում է անցանկալի սխալների, որոնց շտկման համար անհրաժեշտ է հաշվի առնել հետևյալը՝

1.6.1. Դատարանը, լինելով «մայր գործով» գլխավոր, այն է՝ ամբաստանյալի մեղավորության հարցի լուծման իրավազոր սուբյեկտ, հարց՝ որը կարող է լուծվել բացառապես ապացույցների հիման վրա, իրավազոր է նաև որոշելու այդ հարցի լուծման համար անհրաժեշտ ապացույցների վերաբերելիության, թույլատրելիության, արժանահավատության բոլոր հարցերը: Այստեղ ստացվում է, որ թույլատրելիության մասով դատարանը ստանում է իր համար պարտադիր և նախապես հաստատված ուժ ունեցող գնահատական, այն էլ՝ քրեական հետապնդման մարմնի կողմից: Այդ գնահատականը պարտադիր և նախապես հաստատված ուժ ունի, քանի որ դատավորը սպասում է դրան՝ կասեցրած լինելով գործի վարույթը:

1.6.2. «Վերջին խոսքի» իրավունքը՝ ապացույցի թույլատրելիության մասին, տրվում է ոչ դատական մարմնին, ինչի հետևանքով դատարանը մեղքի մասին իր սեփական որոշումը կախվածության մեջ է դնում ՀՔԾ որոշումից: Հետևաբար, անհրաժեշտ է ձերբազատվել այս կանխավարկածից ևս:

1.6.3. Ինչպես նշվեց վերևում, պարտադիր չէ, որ ապացույցի անթույլատրելիությանն հանգեցնելուն ունակ գործողություններն իրենցից ներկայացնեն հանցագործություն (քրեորեն պատժելի արարք):

1.6.4. Պետք է վերացնել այս պրակտիկան, որով ըստ էության, ներդրվում է ապացույցների սորտավորման համակարգ՝ ելնելով դրանց աղբյուրի պաշտոնական կամ ոչ պաշտոնական լինելու հանգամանքից: Այսպես, եթե պատկերացնենք մի իրավիճակ, երբ իրարամերժ ցուցմունք տվող անձինք պարզապես սուտ ցուցմունք տալու համար նախատեսված քրեական պատասխանատվության մասին նախազգուշացված վկաներն են, ապա ինչո՞ւ դատարանն այս դեպքում չի սպասում, որ նրանցից մեկի կողմից սուտ ցուցմունք տալու փաստը հաստատվի սուտ ցուցմունք տալու փաստի առթիվ հարուցված վարույթի ընթացքում կայացված որոշումներով, այդ թվում՝ այդ վկայի նկատմամբ կայացված մեղադրական դատավճռով, և նոր միայն՝ մյուս վկայի ցուցմունքը դնի դատավճռի հիմքում: Այս տարբերակման հիմքերը գտնվում են խորհրդային իրավական համակարգում, որտեղ քննչական մարմնի գործունեության արդյունքներն օժտված էին հիմնավորվածության կանխավարկածով, որը պետք է հերքվեր ապացուցման ամենաբարձր, այսինքն՝ հանցագործության կատարման մեջ մեղավորության փաստի հաստատման համար պահանջվող չափանիշին համապատասխան: Այսինքն, ստացվում է, որ ապացույցը կարող է անթույլատրելի ճանաչվել միայն այն ձեռք բերած անձին պատասխանատվության ենթարկելուց հետո:[footnoteRef:7] Հետաքննություն իրականացրած անձի ու քննիչի՝ ապացույցի թույլտրելիության վերաբերյալ հարցերով որպես վկա հարցաքննելու պրակտիկան, որն այժմ դատարաններում բացառություն է, իսկ ՔԴՕ նոր օրենսգրքի ընդունումից հետո կդառնա սկզբունք, նույնպես պետք է նպաստի այս մշակույթի վերացմանը:  [7:  Մինչև հիմա էլ, բարեբախտաբար՝ գնալով ավելի հազվադեպ, քրեական հետապնդման մարմինների առանձին ներկայացուցիչների կողմից արվում են նմանատիպ դատողություններ՝ արդարացման դատավճռից հետո. «Եթե ամբաստանյալն անմեղ է, ինձ էլ դատեք անմեղ մարդուն մեղադրյալ ներգրավելու, կալանավորելու համար», և այլն:] 


1.6.5. Մի շատ կարևոր հարց էլ մնում է չլուծված. որա՞ն պետք է սպասի «մայր գործով» վարույթն իրականացնող դատարանը՝ եթե մի պահ ընդունենք, որ իրոք խոշտանգման փաստի հետ կապված` կասեցնելով գործը, դիմում է ոչ թե դրա բացակայության մասին «պաշտոնական տեղեկանք» ստանալու, այլ` օբյեկտիվ քննության ակնկալիքով: Արդյո՞ք դատարանը պետք է սպասի մինչև խոշտանգման փաստի առթիվ գործ հարուցվելը, կամ ենթադրյալ խոշտանգողին որպես մեղադրյալ ներգրավելը: Իհարկե, եթե ընդունելի համարվի ապացույցի թույլատրելիության և այն ձեռք բերած անձի մեղավորության հարցերի վերը նշված կապը, ապա ստացվում է, որ դատարանը, ապացույցի թույլատրելիության մասին որոշում կայացնելու համար պետք է սպասի մինչև այդ ապացույցը ձեռք բերած և խոշտանգման զոհից ոչ պակաս անմեղության կանխավարկածից օգտվող պաշտոնյայի նկատմամբ կայացված մեղադրական դատավճիռն ուժի մեջ մտնելուն, որի օրինականության և հիմնավորվածության կանխավարկածն էլ իրականում միայն կարող է բացասել ապացույց ձեռք բերած անձի անմեղության կանխավարկածը: Սրանով խախտվում է նաև դատաքննության ողջամիտ ժամեկտների մասին ՄԻԵԿ պահանջը:   

1.6.6. Վերը նկարագրված պրակտիկան հաղթահարելու համար դատարաններին անհրաժեշտ է որևէ տարբերակում չդնել ապացույցների աղբյուրների պաշտոնական կամ ոչ պաշտոնական լինելու միջև, և բոլոր ապացույցներին վերաբերվել դրանց թույլատրելիության և հավաստիության միևնույն կանխավարկածով՝ կիրառելով ճանաչողական միևնույն շեմը: Քննչական գործողության արձանագրությունն ու ցանկացած վկայի ցուցմունքը դատարանի համար որևէ տարբերություն չպետք է ենթադրեն. դրանց վերաբերելիության, թույլատրելիության և հավաստիության հարցերի լուծումը կատարվում է ընդհանուր դատավարական կարգով և միևնույն չափորոշիչների հիման վրա: Դատարանները չպետք է կաշկանդվեն նրանից, որ օրինակ՝ խոստովանությունը ճանաչելով որպես անթույլատրելի ապացույց՝ դրանով հաստատում են այն ձեռք բերած անձի մեղավորության փաստը, ճիշտ այնպես ինչպես` մի վկայի հայտարարությունն ավելի արժանահավատ համարելով` չեն հաստատում հակառակը պնդած վկայի կողմից դատարանում սուտ ցուցմունք տալու հանգամանքը: Մեղավորության հարցերը քննարկվում և լուծվում են առանձին «մեղքի վարույթներում», որի շրջանակներում ենթադրյալ «հանցավորներն» օգտվում են անմեղության կանխավարկածից, որը ենթադրում է ամենակարևորը՝ արդյունավետորեն պաշտպանվելու և մեղքը ողջամիտ կասկածից այն կողմ հաստատված լինելու իրավունք:

1.6.7. Գործնական առումով, նաև մինչ ՔԴՕ նոր նախագծի ընդունումը, դատարաններն հնարավորություն ունեն գործող ՔԴՕ 86-րդ հոդվածի 2-րդ մասի 4-րդ կետի հիմքով ապացույցը ձեռք բերած անձին հարցաքննել որպես վկա և համադրելով նրա ցուցմունքները, ինչպես և ցանկացած ապացույց, գործով ձեռք բերված այլ ապացույցների/տեղեկությունների հետ, որոշում կայացնել ձեռք բերված ապացույցի, օրինակ՝ խոստովանական ցուցմունքի անթույլատրելիության մասին: 


Այսպիսով, ապացույցի թույլատրելիության հարցը դատարանները պետք է լուծեն ինքնուրույն:


2. Ապացույցի թույլատրելիության հարցը նախքան դատավճիռ կայացնելը լուծելու դատարանի պարտականությունը

2.1. Խոշտանգմամբ ձեռք բերված ապացույցի անթույլատրելիությունը որոշելիս, դատարանները գերակշռող դեպքերում հրաժարվում են այս միջնորդությունը քննելուց և հայտարարում են, որ «ապացույցի թույլատրելիության հարցը կքննարկվի դատավճռի կայացման հետ միաժամանակ»: Այս պրակտիկան հանդուրժել չի կարելի:

Խոշտանգման առկայության հիմքով ապացույցը անթույլատրելի ճանաչելու մասին միջնորդությունը պետք է քննվի և լուծվի նախքան դատավճռի կայացումը, քանի որ դա բխում է ՄԻԵԴ պահանջներից: Եթե համեմատական վերլուծության ենթարկենք «Հարությունյանն ընդդեմ Հայաստանի» (28.06.2007թ.) և «Գաֆգենն ընդդեմ Գերմանիայի» (01.01.2010թ) գործերով Եվրոպական դատարանի կայացրած վճիռները, ապա կտեսնքենք, թե ՄԻԵԴ-ն որքան կարևոր տեղ է տալիս այս հարցին. Մասնավորապես.

Գաֆգենի գործով՝ 

«171. Դատարանը նշում է Տարածքային դատարանի այն որոշումը, որ դիմումատուի՝ սպառնալիքից հետո տրված ցուցմունքները ... տրված են եղել նախաքննության ընթացքում տրված սպառնալիքի շարունակական ազդեցության ներքո և հետևաբար եղել են անթույլատրելի»: 

Միշա Հարությունյանի գործով՝ 

«29. Անդրադառնալով այն հարցին, թե արդյոք դիմումատուի դեմ հարուցված քրեական գործի դատաքննության ընթացքում ներպետական դատարանները որպես ապացույց օգտագործել են դիմումատուի կողմից … տված ցուցմունքները, ինչպես նաև վկաներ{ի} ցուցմունքները, {ՄԻԵԴ-ը} նշել է, որ չնայած պաշտպանության կողմի ներկայացրած մի քանի միջնորդությունների, եռաստիճան դատական համակարգից և ոչ մի ատյանում քննարկվող ցուցմունքների օգտագործումը որպես ապացույց հստակորեն անթույլատրելի չի համարվել, Հարությունյանն ընդդեմ Հայաստանի (գանգատ № 36549/03) § 29»:

«30. Նշված վերլուծությունների հիման վրա {ՄԻԵԴ-ը} եզրահանգել է, որ անկախ նրանից, թե ինչ ազդեցություն են ունեցել խոշտանգումների միջոցով ձեռք բերված ցուցմունքները դիմումատուի քրեական վարույթի արդյունքի վրա, նման ապացույցի օգտագործումն ամբողջ դատավարությունը դարձնում է անարդար: Հետևաբար, տեղի է ունեցել Կոնվենցիայի 6-րդ հոդվածի 1-ին մասի խախտում»: 

Ինչպես գիտենք, ներպետական վերադաս դատական ատյանները նշել էին, որ մեղադրյալների դատապարտումը հիմնված է ոչ թե խոշտանգմամբ ձեռք բերված, այլ գործում առկա այլ ապացույցների համակցության վրա: Սակայն, Եվրոպական դատարանը, ըստ էության, հստակորեն ամրագրում է այն կանխավարկածը, որ եթե նախքան դատավճիռ կայացնելը խնդրո առարկա ապացույցը մնում է ապացուցողական զանգվածի մեջ, ապա այն ինչ-որ ձևով ազդած է լինում դատավորի որշման վրա, և անկախ այդ ազդեցության չափից` ելնելով խոշտանգման արգելքի բացարձակ բնույթից, այդ որոշումն ամբոջությամբ դարձնում է արատավորված: Այսինքն՝ ՄԻԵԴ ուղերձն է խոշտանգման հիմքով ապացույցն անթույլատրելի ճանաչելու մասին միջնորդության դեպքում, այդ միջնորդությունը լուծել նախքան դատավճիռը, և եթե այդ ապացույցին նշանակություն չի տրվելու դատավաճռում, ապա դրա իրական երաշխիքն ապացուցողական զանգվածից այն հանելն է, առնվազն՝ զրկելով մեղադրանքի կողմին իր ճառում որևէ կերպ դրա վրա հենվելու հնարավորությունից: 

Այսինքն՝ գործում է այն կանխավարկածը, որ եթե մինչև դատավճռի կայացումը արատավոր ապացույցը մնացել է ապացուցողական զանգվածի մեջ, ապա այն ինչ-որ չափով օգտագործվել է: Իսկ եթե օգտագործվել է, ապա տեղի է ունեցել Կոնվենցիայի խախտում՝ անկախ օգտագործված ապացույցի ունեցած նշանակությունից, այսինքն՝ անկախ գործով միակ կամ վճռորոշ ապացույցը լինելու հանգամանքից: 

«24.  Եվրոպական դատարանը գտել է, որ քրեական դատավարության ժամանակ որպես ապացույց օգտագործվել են խոշտանգումների ազդեցության տակ տված ցուցմունքներ, և եզրահանգել է, որ անկախ նրանից, թե ինչ ազդեցություն են ունեցել խոշտանգումների միջոցով ձեռք բերված ցուցմունքները դիմումատուի քրեական վարույթի արդյունքի վրա, նման ապացույցի օգտագործումը ամբողջ դատավարությունը դարձնում է անարդար»:[footnoteRef:8] [8:  ՀՀ ՎԴ որոշում, 29.04.2010թ.] 


2.2. Այնուամենայնիվ, մինչ խնդրի ինստիտուցիոնալ լուծումը (որպիսին, մեր կարծիքով, երկօղակ առաջին ատյանի դատարանների ստեղծումն է, որոնցից առաջին օղակը պետք է դատական վերահսկողություն իրականացնի մինչդատական վարույթի նկատմամբ, այդ թվում՝ բովանդակային լուծում տա ապացույցների թույլատրելիության հարցին՝ մինչև երկրորդ օղակի դատավորի մոտ գործն ուղարկելը) դատարանները կարող են, իսկ խոշտանգումների պնդումների դեպքում, ըստ ՄԻԵԴ իրավունքի՝ պարտավոր, կատարել ապացույցի թույլատրելիության ստուգում առանձին ընթացակարգով և նախքան դատավճիռ կայացնելը:[footnoteRef:9]  [9:  Տես նաև՝ «Օրենսդրական փաթեթ»-ի 1.1 կետը:] 



3. Անթույլատրելի ապացույցները դատարանում վիճարկելու իրական երաշխիքներ տրամադրելու դատարանի պարտականությունը. պաշտպանական կողմը պետք է իրավունք ունենա իրականացնելու ենթադրյալ խոշտանգողի արդյունավետ հակընդդեմ հարցաքննություն

3.1. Դատավորների կողմից անհրաժեշտ է ապահովել վկաների և մեղադրյալների այնպիսի հարցաքննության մակարդակ, որը հնարավորություն կտա բացահայտելու խոշտանգման դեպքերը, խրախուսելու զոհերի բացահայտող վարքագիծը, աˊյլ ոչ թե` արգելակի այն:

3.2. Պետք է խուսափել սպառնացող հարցեր տալուց և դիրքորոշումներ հայտնելուց: «ամբաստանյալ, դուք, փաստորեն պնդում եք, որ ձեր նկատմամբ կատարվել է հանցագործությո՞ւն: Արդյոք տեղյա՞կ եք սուտ մատնության համար նախատեսված քրեական պատասխանատվության մասին»:

3.3. Դատավորները պետք է իրենց հերթին սաստեն մեղադրողի ցանկացած նմանատիպ վարքագիծը ևս: Օրինակ՝ դատախազը մեղադրյալին հարցաքննելիս, նշում է, որ փաստորեն, նա պնդում է, որ հարցաքննված ոստիկանները սուտ ցուցմունք են տվել դատարանում:

3.4. Դատավորները պետք է հաշվի առնեն վատ վերաբերմունքի կիրառման սոցիալական, մշակութային կոնտեքստը: Հնարավոր են դեպքեր, երբ անձը, մասնավորապես, սեռական հանցագործության վերաբերյալ գործով տուժողը, ամոթի զգացունքից ելնելով, անհիմն պնդի իր նկատմամբ գործադրված խոշտանգման մասին: Դատավորները պետք է շատ շրջահայաց գտնվեն այս հարցերում՝ անհրաժեշտ դեպքերում փակ նիստեր անցկացնելով, այդ թվում` տուժողի մերձավորների բացակայությամբ: 

3.5. Դատավորները պետք է իրական երաշխիքներ ընձեռեն հակընդդեմ հարցաքննության իրավունքի իրացման համար: Ավանդաբար, այդ իրավունքի իրացմամբ, պաշտպանական կողմին հնարավորություն է տրվել վիճարկելու վկայի (դրա ավտոնոմ իմաստով, այսինքն՝ ներառյալ գործով վարույթին մասնակցած քննիչին, հետաքննիչին) ցուցմունքի բովանդակությունը, ոչ՝ երբեք՝ «անձի արժանահավատությունը»: Մինչդեռ «հենց հարցաքննվողի անձը բնութագրող տվյալներն են, որ գործի վերաբերյալ նրա վերաբերմունքի մասին վկայող փաստերի համակցությամբ, օգնում են որոշել, թե արդյոք նա ճշմարտացի՞ է, արդյոք արժանահավա՞տ են նրա ցուցմունքները»[footnoteRef:10], իսկ «ուղիղ ապացույցների առկայության դեպքում ապացուցման ծանրության կենտրոնն ընկնում է դրանց արժանահավատության հարցի լուծման վրա»[footnoteRef:11]:  [10:  Теория доказательств в советском уголовном процессе, отв. редактор Н.В.Жогин, М. 1973, с. 588]  [11:  Теория доказательств в советском уголовном процессе, отв. редактор Н.В.Жогин, часть особенная, М. 1967, с. 27] 


3.6. Որոշ երկրներում, օրինակ՝ ԱՄՆ-ում, պաշտպանական կողմը կարող է դատարանին միջնորդել ոստիկանությունից պահանջել հարցաքննվող քննիչի անձնական գործը՝ բոլոր կարգապահական տույժերով և դրանց պատճառաբանությամբ հանդերձ: Դատարանի համար սա լրացուցիչ գործոն է՝ այդ «քննիչի արժանահավատությունը» գնահատելու համար: Օրինակ, եթե անձը նախկինում կարգապահական պատասխանատվության է ենթարկվել կամ դատապարտվել վատ վերաբերմունքի համար, ապա այս փաստը դատարանը պետք է նույնպես գնահատի:    

3.7. Դատարանները պետք է նկատի ունենան, որ խոշտանգումների դեմ պայքարի շրջանակներում շատ կարևոր է, այսպես կոչված` «լռության պատի» կամ «լռության դավադրության» փլուզումը, երբ կատարողներին լռելյայն հանցակցում են մի շարք այլ պաշտոնյաներ, բժիշկներ, երբեմն՝ հենց խոշտանգման զոհը՝ հրաժարվելով հայտարարություն տալուց, բժշկական հետազոտության ենթարկվելուց, կամ ենթարկվելուց հետո՝ հայտնաբերված վնասվածքների հետ անհամատեղելի բացատրություն տալով:   

3.8. Անհրաժեշտ է ապահովել, որպեսզի վատ վերաբերմունքի համար պատասխանատվության ենթարկվեն ոչ միայն կատարողները կամ համակատարողները, այլև հանցակիցները, դրանց մասին իմացած-չհայտնած անձինք, նախապես չխոստացված պարտակում իրականացրած անձինք, և վերջապես՝ առնվազն պաշտոնական անփութության համար` այն պաշտոնատար անձինք, ովքեր ղեկավարել են այն հիմնարկը, որի վարչական շենքում տեղի է ունեցել հանցագործությունը: 

3.9. Մյուս կողմից, պետք է շատ լուրջ վերաբերել մեղադրյալի դիրքորոշմանը: Պետք է նկատի ունենալ, որ խոցելի վիճակում գտնվող անձի համաձայնությունը կամ ցանկությունը որևէ նշանակություն չունի պետության պոզիտիվ պարտավորությունների կատարումից հրաժարվելու համար, իսկ առնվազն՝ խոցելի վիճակում գտնվող անձանց դիրքորոշումներին, հատկապես՝ դրանց փոփոխությանը պետք է մոտենալ շատ զգուշորեն, քանի որ դրանք կարող են հանդիսանալ սպառնալիքների կամ արդեն իսկ գործադրված բռնության հետևանք: 


4. Ապացույցի թույլատրելիության առթիվ պատճառաբանված որոշում կայացնելու դատարանի պարտականությունը 

4.1. Անհրաժեշտ է նշել, որ դատարանի ոչ միայն վերջնական, այլ նաև միջանկյալ, այդ թվում՝ ապացույցների թույլատրելիության մասին որոշումները, պետք է լինեն պատշաճ պատճառաբանված:[footnoteRef:12] Այս առթիվ խիստ առարկայական են Եվրոպական դատավորների խորհրդակցական խորհրդի (CCJE) «Դատական որոշումների որակի մասին» թիվ 11 (2008) եզրակացությունը, մասնավորապես դրա հետևյալ պահանջները՝  [12:   Եվրոպական դատավորների խորհրդակցական խորհրդի (CCJE) թիվ 11 (2008) եզրակացությունը «Դատական որոշումների որակի մասին», կետ 9, Ստրասբուրգ, 18-ը դեկտեմբերի, 2008 թ.,  CCJE(2008)5] 


4.1.1. «Փաստական խնդիրները վերլուծելիս դատավորը կարող է ստիպված լինել՝ անդրադառնալու ապացույցների դեմ ներկայացված առարկություններին, հատկապես՝ ապացույցների թույլատրելիության մասով», (կետ 43-րդ).

4.1.2. «Պատճառների մատնանշումը ոչ միայն ավելի հասկանալի և ընդունելի է դարձնում որոշումը վարույթի մասնակիցների համար, այլ նաև՝ բացառում է կամայականությունը: Նախևառաջ, դա նշանակում է, որ դատավորը պարտավորված է լինում արձագանքել կողմերի ներկայացրած փաստարկներին և մատնանշել տվյալ որոշումը հիմնավորող և իրավաչափ դարձնող փաստարկները: Եվ երկրորդը, պատշաճ պատառաբանությունը հասարակությանը թույլ է տալիս հասկանալ, թե ինչպես է գործում դատական համակարգը», (կետ 35-րդ).

4.1.3. «Պատճառները պետք է լինեն հետևողական, հստակ, աներկբա և ոչ հակասական: Դրանք պետք է ընթերցողին թույլ տան հետևել պատճառաբանական գործողություններին այն «շղթային», որով դատավորը հանգել է տվյալ որոշմանը», (կետ 36-րդ).

4.1.4. «Պատճառաբանությունը պետք է արտացոլի Մարդու իրավունքների եվրոպական դատարանի կողմից հռչակված սկզբունքների պահպանումը տվյալ դատավորի կողմից (մասնավորապես՝ պաշտպանության իրավունքի և արդար դատաքննության իրավունքի հարգումը)», (կետ 37):


Այսպիսով, ապացույցի թույլատրելիության հարցը դատարանները պետք է լուծեն՝ 1) ինքնուրույն, 2) նախքան դատավճիռ կայացնելը, 3) վիճարկման արդյունավետ հնարավորություն ընձեռելով պաշտպանական կողմից, և 4) կայացնեն ԵԽ չափորոշիչներին համապատասխան պատճառաբանված առանձին դատական:


Դատարանների կողմից նշված պարտականությունները կատարելու դեպքում կապահովվի ապացույցների օգտագործման հարցերով այնպիսի միանշանակ դատական պրակտիկա, որը բոլոր «ապագա խոշտանգողներին» զերծ կպահի համապատասխան գործողություններից, քանի որ նրանք կգիտակցեն, որ «խոշտանգումն անիմաստ է», և որ անթույլատրելի եղանակներով ձեռք բերված ապացույցները կարող են օգտագործվեն միˊմիայն իրենց իսկ դեմ` քրեական վարույթի շրջանակներում: Միաժամանակ, դատավորները, վատ վերաբերմունքի մասին հայտարարություն ներկայացնելու դեպքում կամ սեփական նախաձեռնությամբ՝ իրենց մոտ այդպիսի կասկածներ ծագելու դեպքում (երբ տեսանելի են ֆիզիկական վնասվածքները կամ մեղադրյալը/ամբաստանյալը իր վարքագծով որոշումներ կայացնելուն և դատողություններ անելուն անընդունակ անձի տպավորություն է թողնում) պետք է ահազանգեն համապատասխան մարմիններին՝ նախաձեռնելով մեղադրյալի/ամբաստանյալի նկատմամբ վատ վերաբերմունքի կիրառման ենթադրյալ փաստի քննության վարույթ: 


Բ. «Մեղքի վարույթ». Դատարանների դերը խոշտանգում իրականացրած անձանց հայտնաբերման նպատակով արդյունավետ և անկախ քննություն ապահովելու և հայտնաբերված անձանց նկատմամբ զսպող և համաչափ պատիժներ նշանակելու պոզիտիվ պարտավորության տեսակետից

Ինչպես նշվեց  Ա. Բաժնում դատարանների պարտականությունն է ապահովել, որպեսզի «մայր գործով» անթույլատրելի ապացույցները որևէ կերպ չօգտագործվեն ամբաստանյալի դեմ: Այս՝ Բ. Բաժնում, դարձյալ ՀՀ միջազգային պարտավորությունների, ներպետական օրենսդրության պահանջների և պրակտիկայի համադրմամբ, ուսումնասիրվում են այն չափանիշները, որոնց պահպանումը կապահովի խոշտանգումն իրականացրած անձանց հայտնաբերման ուղղությամբ իրականացվելիք քննության արդյունավետությունն ու անկախությունը, մեղավորների նկատմամբ նշանակվող պատիժների բավականաչափ զսպող և համաչափ լինելը: «Մայր գործով» վարույթում անթույլատրելի ճանաչված ապացույցները կարող են օգտագործվել նշված անձանց դեմ «մեղքի վարույթում», և ինչպես նշվեց վերևում, սա այդ ապացույցների (օր.՝ խոստովանական ցուցմունքի) օգտագործման միակ լեգիտիմ եղանակն է: Ստորև, այս առթիվ ներկայացնում ենք ՀՀ իրավակաիրառ պրակտիկայում առկա խնդրահարույց դրսևորումները, որոնցից կարելի է հեշտությամբ ձերբազատվել՝ դատական իշխանության իրացման, այն է՝ մինչդատական վարույթի նկատմամբ դատական վերահսկողության և քրեական գործերով արդարադատություն իրականացման արդյունքում միջազգային չափորոշիչներին համապատասխանող կայուն հաստատված դատական պրակտիկա ձևավորելու միջոցով: Այս առումով, կարծում ենք, Ուղեցույցի տվյալ հատվածում արվող դիտարկումները, առաջարկները և դրանց հիմնավորումները օգտակար կլինեն դատարանների համար՝ 
ա) ՀՀ ՔԴՕ 290-րդ հոդվածի կարգով (այն է՝ նյութերով քրեական գործի հարուցումը մերժելու, քրեական գործի վարույթը կասեցնելու, կարճելու և քրեական հետապնդումը դադարեցնելու մասին որոշումների դեմ) բերված բողոքները քննելիս, և
բ) խոշտանգումների վերաբերյալ քրեական գործերն ըստ էության քննելիս, ինչպես նաև՝ վերաքննիչ և վճռաբեկ վարույթներում: 

1. Ընդհանուր դիտարկումներ խոշտանգման և այլ հանցագործությունների վերաբերյալ գործերով քրեական վարույթի ընթացքում կիրառվող դատավարական ձևի միասնականության վերաբերյալ 

1.1. Խոշտանգման փաստի առթիվ քրեական գործի հարուցման, որպես մեղադրյալ ներգրավելու, գործը դատարան ուղարկելու համար պետք է օգտագործվեն այն նույն պայմանները ու, առաջին հերթին՝ ապացուցման չափորոշիչները և ապացուցման պարտականությունները, որոնք գործում են քրեական բոլոր գործերով: Մասնավորապես, ՄԻԵԴ-ն բազմիցս նշել է, որ խոշտանգման մասին հայտարարությունը պատշաճ, այսինքն՝ արդյունավետ և անկախ ձևով քննելու պետության պոզիտիվ պարտավորությունն առաջանում է հայտարարությունն անելու պահից, ընդ որում, ենթադրյալ զոհի վրա դրված է «ձգանը սեղմելու», պնդումն անելու պարտականությունը (burden of allegation), այլ ոչ թե` արարքի և այն կատարած անձանց մեղավորության փաստի ապացուցման պարտականությունը (burden of proof):[footnoteRef:13] Պետք է հիշել, որ խոշտանգման զոհը, ինչպես և ցանկացած հանցագործությունից տուժած անձ չպետք է ինքը բացահայտի հանցագործությունը, որպեսզի իրավապահ մարմինները հիմք ունենան գործ հարուցելու, մեղադրանք առաջադրելու, գործը դատարան ուղարկելու և այլ գործողություններ կատարելու համար: Բացի այդ, քննությունը սկսելու պարտավորությունը ծագում է նաև հայտարարության բացակայության դեպքում, եթե առկա են այնպիսի հատկանիշներ, ինչպիսիսք են՝ «տեսանելի վնասվածքները, անձի ընդհանուր տեսքը կամ վարքագիծը»:[footnoteRef:14] Այսինքն, բացի «խոշտանգման մասին վստահելի հայտարարության»[footnoteRef:15]` ձգանը կարող է սեղմվել նաև այլ գործոնների առկայությամբ ևˊս, ինչը կարելի է բնորոշել որպես ՄԻԵԴ դիրքորոշման խստացում:[footnoteRef:16] Պետությունը պարտավոր է քննել խոշտանգման բոլոր դեպքերը՝ անգամ դրանց մասին հայտարարության բացակայության դեպքում:[footnoteRef:17] [13:  «Բարաբաշնիկովն ընդդեմ Ռուսաստանի», 08.01.2009, § 54:]  [14:  ԽԿԿ Զեկույցը՝ Ռուսաստան 27.04.-06.05.2011թ կատարած այցի վերաբերյալ, CPT/Inf(2013)1, կետ 20; ԽԿԿ Զեկույցը՝ Հայաստան 10-21.05.2011թ կատարած այցի վերաբերյալ, CPT/Inf(2011)24, կետ 27;  ՄԻԵԴ վճիռը՝ Տարաբուրկան ընդդեմ Մոլդովայի, 06.12.2011, § 56:]  [15:  Bati and others v. Turkey, 03.06.2004, § 100, հղումն ըստ՝ Erik Svanidze, Effective investigation of ill-treatment: Guidelines on European standards, Council of Europe, 2014, p. 38.]  [16:  Erik Svanidze, նույն տեղում:]  [17:  ՄԱԿ-ի կոնվենցիա, հոդված 12:] 


1.2. Միաժամանակ, հայտարարության առկայության դեպքում, պետությունը պետք է պաշտպանության միջոցներ ձեռնարկի այդ հայտարարության համար հնարավոր վրեժխնդրությունից անձին և նրա հարազատներին ու վկաներին պաշտպանելու ուղղությամբ: Ընդհուպ, եթե հայտարարությունը ակնհայտորեն անհիմն չէ կարող է անհրաժեշտ լինել պաշտոնավարության կասեցումը, հայտարարություն տվողին այլ, ավելի անվտանգ վայրում պահելը և այլն:[footnoteRef:18]  [18:  ՄԱԿ-ի կոնվենցիա, հոդված 13:] 


1.3. Նշվածից ելնելով, չի կարելի հանդուրժել իրականում այն խտրական պրակտիկան, որը կիրառվում է այն դեպքերում, երբ ենթադրյալ հանցավորները պաշտոնատար անձինք են: Մասնավորապես, պրակտիկայի վերլուծությունը ցույց է տալիս, որ այս դեպքերում վարույթ իրականացնող մարմինը քրեական գործ հարուցելու և մեղադրանք առաջադրելու համար կիրառում է ավելի բարձր փաստական հիմնավորվածության չափանիշը, քան մնացած այլ գործերով:[footnoteRef:19]  [19:  Անհրաժեշտ է նշել, որ այս տենդենցն առկա է ոչ միայն խոշտանգումների, այլև` իշխանությունների կողմից անցանկալի այլ հանցագործությունների դեպքում ևˊս, մասնավորապես՝ ընտրական հանցագործությունների դեպքերում:] 


1.4. Միաժամանակ, հաղորդում ներկայացվելու դեպքում, այն ներկայացնողից ՄԻԵԴ-ն պահանջում է որոշակի հիմքերի ներկայացում, հետևաբար, պետությունը պետք է ապահովի նման հնարավորությունը ևս: Խոսքը նախևառաջ վերաբերում է ենթադրյալ զոհի իրավունքին` ինքնուրույն, առանց վարույթ իրականացնող մարմնի միջնորդավորված որոշման, դատաբժշկական փորձաքննության եզրակացություն ստանալու համար,  դատական բժշկին դիմելու և համապատասխան ապացույց  ձեռք բերելու իրավունքին: : 

1.5. Խոշտանգման մասին հայտարարության դեպքում դրան պետք է վերաբերվել որպես հանցագործության մասին հաղորդման և կիրառել դատավարական ընդհանուր կարգ՝ առանց հնարավոր սուտ մատնության վարկածը միանգամից հավասար քննության առարկա դարձնելու:

1.6. Պետությունը պարտավոր է քննել խոշտանգման բոլոր դեպքերը՝ անգամ դրանց մասին հայտարարության բացակայության դեպքում:[footnoteRef:20] [20:  ՄԱԿ-ի կոնվենցիա, հոդված 12:] 


1.7. Չնայած ՀՀ օրեսդրությամբ դեռևս տրված չէ վատ վերաբերմունքի տարբեր աստիճանների դրսևորումների հստակ նկարագրությունը, դատարանները պետք է ղեկավարվեն դրանց միջազգային նկարագրությամբ (տես՝ «Օրենսդրական փաթեթը», կետ 1.3):

1.8. Խոշտանգման մասին հայտարարության գրանցումը պետք է լինի պարզ, արագ և սկզբնական շրջանում՝ գաղտնի:


2. Անկախ և արդյունավետ քննություն[footnoteRef:21] [21:  Այստեղ ներկայացված չափորոշիչները հավասարապես վերաբերում են դատարանների կողմից թեˊ մինչդատական վարույթի նկատմամբ դատական վերահսկողության, թեˊ արդեն իրենց վարույթում գտնվող քրեական գործերով արդարադատության իրականացման գործառույթին, այսինքն՝ ինչպես նախաքննության մարմնի քրեական գործի հարուցումը մերժելու մասին կամ քրեական գործը կարճելու/քրեական հետապնդումը դադարեցնելու մասին որոշումների դեմ բերված բողոքները քննելիս, հետևաբար՝ դրանց հիմքում դրված եզրակացությունների հանգեցրած քննության անկախությունն ու արդյունավետությունը գնահատելիս, այնպես էլ՝ խոշտանգման մեղադրանքով ամբաստանյալի մեղքի հարցը լուծելիս: ] 


2.1. Անկախ. Խոշտանգման մասին հայտարարությունը քննող մարմինը չպետք է շահերի որևէ միասնություն ունենա այն մարմնի հետ, որտեղ աշխատում է ենթադրյալ խոշտանգողը: Բացառված պետք է լինեն նաև ստորադասվածության ցանկացած հարաբերություններ: Անհրաժեշտ է ապահովել ոչ միայն քննության անկախությունը, այլև` այդ անկախության տեսանելիությունը: 

2.2. Քննության անկախության պահանջը նրանում է, որ ենթադրյալ խոշտանգողը և խոշտանգման մասին հայտարարություն քննող պաշտոնատար անձը, կամ այն անձը, ում կողմից անցկացված քննության արդյունքները վճռորոշ նշանակություն են ունենում նախաքննական մարմնի որոշման համար, չգտնվեն ինստիտուցիոնալ և շահերի այլ անձնական միասնության հարաբերություններում, չաշխատեն նույն շենքում: ՀՔԾ-ն պետք է անկախ լինի ոչ միայն ինստիտուցիոնալ, այլև գործառնական մակարդակով: Այն չի կարող պարզապես հաստատել ոստիկանության ծառայողական քննության արդյունքները կամ հետաքննություն իրականացրած անձի նյութերով գործի հարուցումը մերժելու մասին «չվերացված» որոշումը` ընդունելով դրանց փաստական հիմնավորվածության կանխավարկածը:

2.3. Այս առումով, անհրաժեշտ կլինի իրականացնել ՀՔԾ գործունեության մշտադիտարկում՝ պարզելու համար, թե քրեական գործ հարուցելիս (հիմնականում մերժելիս), որքանո՞վ է և ի՞նչ պատճառաբանությամբ է ՀՔԾ-ն հենվում անկախության պահանջին չբավարարող պաշտոնատար անձանց քննության արդյունքների վրա: Անկախությունն, ինքնին, հանդիսանում է երաշխիք` արդյունավետության համար, և դրա բացակայությունն արդեն իսկ կանխորոշում է արդունավետ քննության բացակայությունը, այնպես` ինչպես կանխավարկածվում է ոչ անկախ դատարանի կողմից անարդար դատական քննության անխուսափելիությունը: 

2.4. Արդյունավետ.

2.4.1. Ընդհանուր նկատառումներ կապված` գործի քննության բազմակողմանիության սկզբունքի և արդյունավետ քննության պրոցեսուալ բնույթի հետ .

2.4.1.1. Խոշտանգման մասին հայտարարությունը քննող մարմինը պետք է իրավունք ունենա ստանալու ցանկացած տեղեկատվություն, որն ինքը անհրաժեշտ կհամարի բողոքը լրիվ և բազմակողմանի քննելու համար, ծանուցելու վկաներին, ցանկացած պահի այցելելեու ենթադրյալ հանցագործության «դեպքի» վայր, անարգել կերպով ծանոթանալու բոլոր փաստաթղթերին և հարցաքննելու այդ հիմնարկի անձնակազմին: 

2.4.1.2. Արդյունավետ քննության հետ կապված` դատարանները պետք է ստուգեն, թե արդյոք համաչափորեն ուսումնասիրվե՞լ են բոլոր վարկածները, թե՝ քննության մարմինը հապշատպ ձևով կառչել և իրական գործողություններ է արել բացառապես ենթադրյալ խոշտանգողի «անմեղության» և հայտարարություն տվողի «ստելու» կանխավարկածը հիմնավորելու համար: Արդյոք ժամանակի՞ն են նշանակվել ցանկացած վարկածի ճշմարտացիությունն ապացուցելուն ունակ փորձաքննությունները, և այլն, այսինքն՝ այն ամենն, ինչ ՄԻԵԴ իրավունքում բնորոշվում է իբրև այնպիսի քննություն, որն ունակ է հայտնաբերելու մեղավորներին, անգամ եթե խոշտանգման վարկածը ժխտվել է: Չէ՞, որ քննության պոզիտիվ պարտականությունը դա ջանքի, պրոցեսի, այլ ոչ թե` արդյունքի պարտականություն է, սակայն՝ այնպիսի ջանքի, որը կարող է ողջամիտ դիտորդին համոզել, որ օբյեկտիվորեն ընդունակ էր հանգեցնելու խոշտանգումների բացահայտմանը և մեղավորների հայտնաբերմանը[footnoteRef:22], եթե դրանք եղած լինեին իրականում: [22:  «Բարաբաշնիկովն ընդդեմ Ռուսաստանի», 08.01.2009, § 54:] 


2.4.1.3. Խոշտանգման փաստը չհաստատվելու կամ մեղավորներին չհայտնաբերելու դեպքում քննության մարմինը պետք է կայացնի պատճառաբանված որոշում, իսկ դատարաններն էլ, որոնք քննության կառնեն քրեական գործի հարուցումը մերժելու կամ հարուցված քրեական գործը կարճելու մասին բերված բողոքները, պետք է ուշադրություն դարձնեն վերը նշված անկախության և արդյունավետության պահանջների պահպանման վրա և ստուգեն, թե արդյոք իրականացվե՞լ են ողջամտորեն անհրաժեշտ գործողությունները և, եթե այո` արդյոք դրանք իրականացվե՞լ են այնպես, որ տրամադրեն խոշտանգման հնարավոր փաստերը և մեղավորներին բացահայտելու ողջամիտ հեռանկար, արդյոք այդ գործողությունների արդյունքները գնահատվե՞լ են համարժեք և անաչառ կերպով, արդյոք պատշա՞ճ արագությամբ է տեղի ունեցել քննությունը և այլն: Քննությունը պետք է ունակ եղած լինի բացահայտելու ոչ միայն կատարողներին, այլև նրանց հանցակիցներին, անփութություն դրսևորած անձանց, և այլն: Վերջապես, պետք է հիշել, որ քննություն իրականացնող մարմնի կողմից գործի հարուցումը ակնհայտ անհիմն կերպով մերժելը կամ այն կարճելը նույնպես պետք է հանգեցնի վերջիններիս պատասխանատվության:

2.4.1.4. Արդյունավետ լինելու համար քննությունը չպետք է սահմանափակվի միայն ենթադրյալ խոշտանգողներին կամ լռության շղթայի մյուս մասնակիցներին, այսինքն՝ հնարավոր հանցակիցներին, հարցաքննելով: Վերջապես, արդյունավետ քննությունը ենթադրում է այնպիսի որակյալ ապացուցողական զանգվածի ձևավորման իրական ջանքեր, որոնք կբավարարեն ապացուցվածության անհրաժեշտ շեմին: Հնարավոր է, որ մերկացնող ապացույցները դիտավորյալ ձեռք բերվեն այնսպիսի խախտումներով, որ անխուսափելիորեն հետագայում հանգեցնեն դրանք անթույլատրելի ճանաչելուն: Մասնավորապես, շատ սխալ է ամբողջ հույսը ենթադրյալ խոշտանգողի խոստովանության վրա դնելը, քանի որ նրա դեմ խոշտանգման ենթադրյալ զոհի ուղիղ մերկացնող ցուցմունքի պարագայում, մեղադրանք ներկայացնելու հիմքեր ստանալու պատրվակով, խոշտանգողը կարող է հարցաքննվել որպես վկա՝ փաստացի գտնվելով կասկածյալի կարգավիճակում և ցուցմունք տալ իր դեմ: Մյուս կողմից, անգամ եթե հարցաքննվողը օգտվում է լռության իրավունքից, դա չի նշանակում, որ քննիչը իրավունք չունի հարցեր տալու նրան: Ինչպես նշվում է այս թեմայի հետ կապված շատ բովանդակալից ուղեցույցներից մեկում, քննիչը կարող է հարցեր տալ և պարզապես գրի առնել հարցաքննվողի արձագանքը:[footnoteRef:23] [23:  Конор Фоли, “Борьба с пытками: руководство для судей и прокуроров”, Центр по защите прав человека, Эссекский университет, 2003, с. 76.] 


2.4.1.5. Վերջապես, չպետք է սահմանափակվել հիմնական «գործող անձանց» շրջանակով, այլ փորձել ընդլայնել հնարավոր վկաների շրջանակը, օրինակ՝ հարցաքննել այլ կալանավորների ևս: 

2.4.1.6. Քննող մարմինը պարտավոր է նաև իրականացնել վատ վերաբերմունքի կրկնությունը կանխող միջոցառումներ:[footnoteRef:24] [24:  Ստամբուլյան Սկզբունքեր, Սկզբունք 1, բ:] 




2.4.2. Խոշտանգման ենթադրյալ փաստի առթիվ ինքնուրույն քննության անցկացումը որպես արդյունավետության հիմք

2.4.2.1. Արդյունավետ քննության համար անհրաժեշտ է նաև դրա համար լիազոր հատուկ մարմնի՝ ՀՔԾ-ի ինքնուրույնություն, և դատարանները պետք է ստուգեն դա: Օրենսդիր լուծումներից զատ` որոնք կարելի է ամփոփել հիմնական երկու կետով, այն է՝ 

2.4.2.1.1. ՀՔԾ-ին օպերատիվ-հետախուզական ծառայություն տրամադրելը, և
2.4.2.1.2. սեփական, այսինքն՝ խոշտանգման հանցագործությունը ենթադրաբար կատարած  պաշտոնյաների «գերատեսչության» հետ որևէ կապից զուրկ քննություն իրականացնելը, դատարաններին, մասնավորապես՝ քրեական գործի հարուցումը մերժելու կամ հարուցված քրեական գործը կարճելու մասին որոշումների դեմ բերված բողոքները քննելիս, անհրաժեշտ է ստուգել, թե որքանո՞վ է իր հետևություններում ՀՔԾ-ն անկախ եղել այդ «գերատեսչությունից» ստացված տեղեկանքից, որքա՞ն քննադատաբար է մոտեցել դրանց, արդյոք վերաբերե՞լ է որպես ավելի շատ «վկայի կամ կողմի ցուցմունքի», թե՞` «հիմնավորվածության կանխավարկածով օժտված և նախապես հաստատված ուժ ունեցող»: Սրա համար անհրաժեշտ է ուսումնասիրել` թեˊ ՀՔԾ-ից օրինակ Ոստիկանություն ուղարկված հարցումները և թեˊ ստացված պատասխանները: ՀՔԾ քննիչի հարցումները պետք է ձևակերպված լինեն ոչ թե՝ ի՞նչ է պարզվել, այլ` ի՞նչ է արվել (եթե եղել է ծառայողական քննություն): Իսկ որևէ հանձնարարություն ՀՔԾ-ն չի չի կարող տալ վկաներին: [footnoteRef:25]  [25:  «Դատարանն արդյունավետ քննության համապատասխան սկզբունքներին հակասող է համարում այն, որ Թբիլիսի քաղաքի Դատախազությունը ծանրակշիռ կերպով հենվել է Ռուստավիի շրջանային դատախազության և Ռուստավիի ոստիկանության կողմից տրամադրված տեղեկատվության վրա, որոնց մասնակցությունը պնդվող իրադարձություններին ուղղակի կամ անուղղակի արծարծվում էր», տես՝ Ղարիբաշվիլին ընդդեմ Վրաստանի, 29.07.2008, § 73:] 


2.4.2.2. «Բարաբաշնիկովն ընդդեմ Ռուսաստանի» գործով Դատարանը նշեց, որ «ցնցված է այն փաստից, որ դատաբժշկական փորձաքննությունը նշանակված էր ոստիկանության այն նույն քննիչի կողմից, ով դիմումատուին հարցաքննել էր ձերբակալությունից հետո և կարող էր ականատես եղած լինել պնդվող ծեծին»[footnoteRef:26]: [26:  08.01.2009, կետ 48:] 


2.4.2.3. Պետք է հիշել, որ ՄԻԵԴ իրավունքի համաձայն, խոշտանգում իրականացրած անձանց նկատմամբ ծառայողական քննության արդյունքում նրանց կարգապահական տույժի ենթարկելը` չի կարող համարվել խախտված իրավունքի վերականգնում: Այդ է պատճառը, որ եթե ծառայողական քննության ընթացքում ի հայտ են գալիս առերևույթ հանցագործության հետքեր, ապա անհրաժեշտ է իրականացնել քրեական հետապնդում: 

2.4.2.4. Անկախ քննության պարտավորությունը տարածվում է ոչ միայն հետաքննություն կամ նախաքննություն իրականացրած մարմնի, այլև բոլոր այն անձանց վրա, ովքեր դատավարական հարաբերությունների մեջ են մտնում այդ մարմնի հետ, տրամադրում են ապացույցներ կամ գնահատում դրանք: Խոսքը վերաբերում է և հսկող դատախազին և դատական բժիշկներին: Վերջին սուբյեկտի մասով, ՄԻԵԴ-ի դիրքորոշումը անկախության ապահովման առումով առավել քան հստակ է՝


«59.  ... Դատարանն այնուհետև կրկնում է որ պատշաճ բժշկական քննություններն էական երաշխիք են հանդիսանում վատ վերաբերմունքի դեմ: Դատական բժիշկը պետք է օգտվի իրավական և փաստացի անկախությունից, անցած լինի հատուկ վերապատրաստում և ունենա լայն մանդատ …»: [footnoteRef:27] [27:  Barabanshchikov v. Russia, Judgment of 8 January, 2009, par 59.] 



2.4.3. Ապացույցների հավաքում և գնահատում
2.4.3.1. Խոշտանգման ենթադրյալ փաստերի արդյունավետ քննության միջազգային չափանիշներին համապատասխանելու համար անհրաժետ է նաև՝ 
2.4.3.1.1. «դեպքի վայրի» իդենտիֆիկացում,
2.4.3.1.2. «դեպքի վայրի» պահպանություն,
2.4.3.1.3. «դեպքի վայրի» պաշտպանություն: [footnoteRef:28] [28:  Конор Фоли, с. 73] 


2.4.3.2. Իրեղեն ապացույցների ձեռքբերման հետ կապված շատ արժեքավոր են գրականության մեջ արված հետևյհալ առաջարկները՝ 

2.4.3.2.1. Քննության «տակ ընկնող» ցանկացած շենք կամ տարածք պետք է փակել՝ իրեղեն ապացույցների ոչնչացումը կանխելու նպատակով՝ մուտք թողնելով միայն խոշտանգման փաստը քննող անձանց.
2.4.3.2.2. Իրեղեն ապացույցնները պետք է պատշաճ ձևով հավաքվեն, մշակվեն, փաթեթավորվեն, պիտակավորվեն և հանձնվեն պահպանության կամ փորձաքննության՝ ներառյալ օրգանիզմի գործունեության արտաթորանքները, մազերի նմուշները և այլն, ինչպես նաև այն բոլոր առարկաները, որոնք կարող են օգտագործվել խոշտանգման նպատակով.
2.4.3.2.3. Եթե հանցագործությունը տեղի է ունեցել ոչ վաղ անցյալում, ապա պետք է վերցել և պահպանել բոլոր մատնահետքերը.
2.4.3.2.4. Անհրաժեշտ է կատարել համապատասխան մասշտաբով և պիտակավորել այն տեղի կամ շինության գծանկարը, որտեղ ենթադրաբար տեղի է ունեցել խոշտանգումը, որի վրա կարտացոլվեն գործին վերաբերելի բոլոր մանրամասները, ինչպես օրինակ՝ շենքի հարկայնությունը, տարբեր կառուցվածքային մասերը, մուտքերը, պատուհանները, կահույքը, շրջակա տարածքը և այլն.
2.4.3.2.5. Եթե հնարավոր է` կատարել լուսանկարահանում, որը զննության ընթացքում թույլ կտա ընդգծել կամ առաջին պլան մղել համապատասխան մասերը.
2.4.3.2.6. Անհրաժեշտ է կատարել բոլոր մարմնական վնասվածքների և վերքերի գունավոր լուսանկարահանում՝ օգտագործելով գույների քանոն և աղյուսակ, որը թույլ կտա ցուցադրել ստացված վնասվածքների չափը և խորության աստիճանը. 
2.4.3.2.7. Վերցնել տեղազննությանն ու մարմնի զննությանը ներկա բոլոր անձանց անունները, կոնտակտային տվյալները.
2.4.3.2.8. Հնարավորության դեպքում՝ վերցնել խոշտանգման ենթադրյալ զոհի հագուստը և հանձնել փորձաքննության՝ հնարավոր հետքեր ֆիքսելու համար.
2.4.3.2.9. Փորձաքննության հանձնել բոլոր այն անձանց հագուստները, ովքեր ենթադրաբար պատասխանատու են խոշտանգման համար.
2.4.3.2.10. Բոլոր գրառումները և փաստաթղթերը պետք է պահվեն գործի հետ՝ ձեռագրաբանական փորձաքննություն անցկացնելու համար:[footnoteRef:29] [29:  Конор Фоли, с. 74] 


2.4.3.3. Բժշկական զննության հետ կապված՝ անհրաժեշտ է հիմնականում[footnoteRef:30] հետևել Խքշտանգումների և դաժան, ամարդկային կամ արժանապատվությունը նվաստացնող վերաբերմունքի կամ պատժի տեսակների արդյունավետ քննության և փաստաթղթավորման Ուղեցույցի՝ Ստամբուլյան արձանագրության պահանջներին:  [30:  «Հիմնականում» բառի օգտագործումն այստեղ պատահական չէ: ԵԽ ԽԿԿ-ն (CPT) ավելի բարձր չափանիշներ է նախատեսում՝ նշելով, որ ենթադրյալ զոհը, առանց վարույթն իրականացնող մարմնի միջնորդության, իրավունք ունի դատական բժշկի կողմից փորձագիտական զննության ենթարկվելու (տես՝ «Օրենսդրական փաթեթ», կետ 4.2.5.2)՝ ի տարբերություն Ստամբուլյան արձանագրությունների, որոնք (կետ 123) միայն երաշխավորում են անձի՝ վարույթ իրականացնող մարմնին նման միջնորդություն ներկայացնելու իրավունքը: Տես՝ Erik Svanidze, Effective investigation of ill-treatment: Guidelines on European standards, Council of Europe, 2014, p. 30: ] 


2.4.3.4. Քննչական մարմինը պետք է հնարավորություն ունենա պարզելու, թե արդյոք՝ 
2.4.3.4.1. Բժիշկները հնարավորություն ունեցե՞լ են ՝ կատարելու անկախ բժշկական զննություն.
2.4.3.4.2. Որևէ մեկը ներկա գտնվե՞լ է դրան.
2.4.3.4.3. Կազմվե՞լ է եզրակացություն.
2.4.3.4.4. Ի՞նչ է դրանում նշված.
2.4.3.4.5. Ենթադրյալ զոհի վրա կա՞ն մարմնական վնասվածքների տեսանելի հետքեր.
2.4.3.4.6. Որևէ մեկը միջամտե՞լ է զննությանը կամ եզրակացություն կազմելուն կամ ճնշում գործադրել է:

2.4.3.5. Այստեղ անհրաժեշտ է նշել օրենսդրական բացը` խոշտանգման ենթադրյալ զոհի դատական բժշկի եզրակացություն  միˊայն միջնորդավորված կերպով ստանալը[footnoteRef:31] (ի տարբերություն բուժզննության, փորձաքննության նպատակը` հենց վնասվածքների հնարավոր պատճառների և ծագման մեխանիզմների նկարագրությունն է): Առաջարկը կայանում է նրանում, որ խոշտանգման ենթադրյալ զոհը պետք է ոչ միայն ելակետային տվյալներ ստանալու հավասար հնարավորություն ունենա, այլ նաև` դատաբաժշկական փորձաքննության՝ ապացույց ձեռք բերելու:  [31:  Տես՝ «Օրենսդրական փաթեթ», կետ 4.2.5.2:] 


2.4.3.6. Բժշկական հետազոտման իրավունքը սերտորեն կապված է օրենսդրական այն առաջարկի հետ, որ ենթադրյալ խոշտանգման զոհի կողմից հրավիրված բժիշկը պետք է կարողանա ներկայացնելու հավասարա կարգավիճակ ունեցող ապացույցներ: ԽԿԿ-ն ընդգծում է, որ սեփական ընտրությամբ բժշկի կողմից բժշկական զննությանն ենթարկվելու իրավունքը գործում է ի լրումն այն զննության, որն իրականացնում է ոստիկանության կողմից հրավիրված բժիշկը:[footnoteRef:32] Սա ենթադրում է բժշկական ելակետային տվյալների հավասար այլընտրանքայնության ապահովում՝ նաև հետագայում որպես ապացույց օգտագործվելու կամ ապացույցները գնահատելու համար: [32:  ԽԿԿ գործունեության մասին Ընդհանուր Զեկույց, CPT/Inf(92)3, կետ 36:] 


2.4.3.7. Բժշկական բնույթի ապացույցների ձեռքբերման պատշաճ ընթացակարգի և գնահատման արդյունքում` հնարավոր է ունենալ հետևյալ տեղեկությունները՝

2.4.3.7.1. Խոշտանգման ենթադրյալ զոհի հայտարարության վերաբերյալ փաստագրական տվյալներ՝ ներառյալ առողջական վիճակի և վատ վերաբերմունքի դրսևորումների մանրամասն նկարագրումը.
2.4.3.7.2. Բժշկական օբյեկտիվ տվյալներ, որոնք հիմնվում են տվյալ անձի բազմակողմանի զննության վրա.
2.4.3.7.3. Եզրակացություն վերը նշված երկու խումբ տեղեկությունների՝ միմյանց համընկնելու աստիճանի մասին, ընդ որում` ցանկացած անհամապատասխանություն անհրաժեշտ է համարել որպես խոշտանգման անուղղակի ապացույց:


2.4.3.8. Մեղքի ապացուցման հարցեր, փաստական կանխավարկածներ

2.4.3.8.1. Փաստի կանխավարկած՝ ապացուցման պարտականության առանձնահատկությունները. Դատարանները պետք է նկատի ունենան, որ «եթե այս կամ այն անձը արգելանքի է վերցվել առողջ վիճակում, սակայն արգելանքից ազատվելու պահի դրությամբ նրա մոտ առկա են մարմնական վնասվածքներ, ապա պետությունը պարտավոր է արժանահավատ բացատրություն տալ դրանց առաջացման պատճառների վերաբերյալ»:[footnoteRef:33]  [33:  Տես, բազմաթիվ այլ աղբյուրների թվում՝ «Աքսոյն ընդդեմ Թուրքիայի», 18.12.1996, § 61:] 


2.4.3.8.2. Անուղղակի ապացույցների օգտագործում. Դատավորները չպետք է ապացուցման շեմը բարձրացնեն այն աստիճանի, որ ապացուցումը դառնա անհնար: … Այն գործոնները, որոնք կարելի օգտագործել որպես անուղղակի ապացույցներ՝ խոշտանգման մեղադրանքը հիմնավորելիս, այն իրավիճակներն են, երբ՝

2.4.3.8.2.1. Անձը արգելանքի տակ է գտնվել դրա համար պաշտոնապես չնախատեսված վայրում կամ գաղտնի վայրում.
2.4.3.8.2.2. Անձը անորոշ ժամկետով զրկված է եղել շփման և հաղորդակցման իրավունքից.
2.4.3.8.2.3. Անձը երկար ժամանակ պահվել է մենախցում կամ մեկուսացման մեջ.
2.4.3.8.2.4. Համապատասխան հիմնարկությունում ճիշտ արձանագրառում չի վարվում կամ արձանագրային փաստաթղթերում առկա են բազմաթիվ հակասություններ.
2.4.3.8.2.5. Արգելանքի տակ գտնվող անձը ոչ լիարժեք է ծանուցվել իր իրավունքների մասին՝ արգելանքի տակ պահվելու սկզբնական շրջանում կամ հարցաքննությունից առաջ.
2.4.3.8.2.6. Արգելանքի տակ գտնվող անձին՝ արգելանքի վերցվելուց անմիջապես հետո մերժել են փաստաբան տրամադրել.
2.4.3.8.2.7. Օտարերկրյա պետության քաղաքացուն մերժել են իր երկրի հյուպատոսի հետ կապվելը.
2.4.3.8.2.8. Արգելանքի տակ գտնվող անձը՝ արգելանքի վերցվելուց անմիջապես հետո բժշկական զննություն չի անցել և հետագայում նման զննության պարբերաբար չի ենթարկվել.
2.4.3.8.2.9. Բժշկական փաստաթղթերը լրացվել են ոչ լիարժեք կամ դրանք վարվել են ոչ պատշաճ կերպով, կամ ապօրինի ձևով ուղղվել են կամ կեղծվել.
2.4.3.8.2.10. Քննչական մարմինները ՝ արգելանքի տակ գտնվող անձից ցուցմունքներ են ստացել պաշտպանի բացակայությամբ.
2.4.3.8.2.11. Ստացվող ցուցմունքները գրառվել են ոչ ճիշտ ձևով և գրառումը կատարվել է ոչ հարցաքննության ընթացքում.
2.4.3.8.2.12. Ցուցմունքները ժամանակի ընթացքում փոփոխվել են.
2.4.3.8.2.13. Ձերբակալվածի աչքերը կապել են, գլխանոց հագցրել, բերանը խցող դրել, ձեռնաշղթաներ հագցրել և ենթարկել այլ ֆիզիկական սահմանափակումների, զրկել են սեփական հագուստից` արգելանքի տակ պահվելու ամբողջ ժամանակահատվածում` առանց որևէ լուրջ հիմնավորվան,.
2.4.3.8.2.14. Երբ boni fide (բարեխիղճ) իրավապաշտպան կազմակերպություններին, այցելուներին և փորձագետներին արգելել են պահման վայրեր այցելելը, կամ հետաձգել այցելություններն անորոշ ժամանակով կամ զանազան խոչընդոտներ հարուցել նրանց առջև»: [footnoteRef:34] [34:  Конор Фоли, с. 93-94. ] 


2.4.3.8.2.15. Որպես մեղքի անուղղակի ապացույց պետք է դիտել նաև խոշտանգման ենթադրյալ զոհի հայտարարության փաստագրական տվյալների՝ ներառյալ առողջական վիճակի և վատ վերաբերմունքի դրսևորումների մանրամասն նկարագրումը և բժշկական զննության արդյունքների միջև անհամապատասխանությունը, ինչպես նաև՝ դիմակավորված անձանց կամ ինքնությունն անհայտ անձանց կողմից տուժողի հետ շփվելը:


2.4.4. Ձերբակալման և կալանքի տակ գտնվելու ընթացքում ենթադրյալ վատ վերաբերմունքի քննությունը և դրա արդյունավետության երաշխիքները

2.4.4.1. Անհրաժեշտ է, որպեսզի դատարանները, դատական վերահսկողություն իրականացնելիս և հետագայում էլ ապացույցի թույլատրելիությունը գնահատելիս, հատուկ ուշադրություն դարձնեն հետևյալ հանգամանքների վրա՝ 

2.4.4.1.1. Արդյոք արգելանքի վերցված անձինք մշտապես պահվե՞լ են այնպիսի վայրերում, որոնք պաշտոնապես ճանաչված են որպես ձերբակալված կամ կալանավորված անձանց պահելու վայրեր.
2.4.4.1.2. Արդյոք այդ վայրերից արգելանքի տակ գտնվող անձանց ելք ու մուտքը պատշաճ փաստաթղթավորվա՞ծ է՝ օրենքով սահմանված պատճառների մատնանշմամբ.
2.4.4.1.3. Արդյոք անմիջապես փաստաթղթավորվե՞լ է անձանց անունների և պահման վայրերի մուտքագրումը համապատասխան մատյաններում՝ ձերբակալումն իրականացրած անձանց անվան մատնանշումով, և արդյոք այդ մատյանները մատչելի՞ են բոլոր հետաքրքրվողների համար.[footnoteRef:35] [35:  ՄԱԿ-ի ԽԴԿ-ի կոմիտեի Ընդհանուր մեկնաբանություններ, հոդված 7, 44-րդ նստաշրջան, 1992թ., ՄԱԿ-ի փաստաթղթեր՝ HRI/GEN/1/Rev.1.30 (1994), par. 11.: ՄԱԿ-ի Сводը պահանջում է, որպեսզի վարեն նշված անհրաժեշտ պաշտոնական գրառումներն ինչպես արգելանքի տակ պահելու վայրում, այնպես էլ կենտրոնացված ձևով:] 

2.4.4.1.4. Արդյոք արգելանքի վերցնելու գործողությունը և ձերբակալման արձանագրությունը կազմվե՞լ են նույն պաշտոնատար անձի կողմից: Սա անհրաժեշտ է ձերբակալման օրինականությունը ստուգելու ուղղությամբ երաշխիքներ ապահովելու համար, մասնավորապես՝ հանցագործություն կատարելու մասին հիմնավոր կասկածի առկայությունը և դատավարական փաստաթղթում դրա արտացոլումը ստուգելու, իսկ անձի համար՝ վիճարկելու նպատակով. 
2.4.4.1.5. Արդյոք յուրաքանչյուր ձերբակալվածի համար ֆիքսված են ձերբակալմանն առնչվող անհրաժեշտ տեղեկությունները՝ պատճառն ու ժամանակը/տեղը, իրավունքների մասին հայտնելը, հարազատներին զանգի, բժշկի, փաստաբանի իրավունքից օգտվելու փաստը և ժամանակը, ե՞րբ են նրանք այցելել, առաջին հարցաքննության ժամանակը, արդյոք ձերբակալվածը տեղափոխվե՞լ է այլ վայր, արդյոք այս բոլոր տեղեկություններին ծանո՞թ է փաստաբանը. 
2.4.4.1.6. Արդյոք այդ գրանցամատյանները հասանելի՞ են արգելանքի տակ գտնվող անձի և նրա հարազատների համար.
2.4.4.1.7. Ե՞րբ է մշտադիտարկման  խումբն այցելել տվյալ վայր և ի՞նչ եզրակացություններ արել.
2.4.4.1.8. Արդյոք հարցաքննությունը կատարվե՞լ է հատուկ դրա համար նախատեսված վայրում: Անհրաժեշտ է, որպեսզի դատարանները անձից արգելանքի ոչ պաշտոնական վայրում ստացված ցուցմունքները ճանաչեն անթույլատրելի՝ որպես քրեադատավարական օրենքով սահմանված կարգի էական խախտմամբ ձեռք բերված ապացույցներ:[footnoteRef:36] Նույնը պետք է նախատեսվի հարցաքննության այլ այնպիսի պայմանների խախտման համար, ինչպիսիք են հարցաքննության տևողությունը, ժամը և այլն: (Բացի այդ, հարցաքննության արդյունքներն անթույլատրելի է որպես ապացույց օգտագործելը, եթե հարցաքննությանը նախորդել է անձի նկատմամբ վատ վերաբերմունքի որևէ դրսևորում՝ ոչ միայն բռնության, այլև վատ պայմանների առումով՝ սննդից, քնից զրկում, մշտապես էլեկտրական լույսի միացված լինելը, և այլն). [36:  ՄԱԿ-ի Խոշտանգումների հարցերով հատւկ զեկուցողի Հաշվետվություն, ՄԱԿ-ի փաստաթղթեր՝ A/56/156, հուլիս, 2001, կետ 39, դ:] 

2.4.4.1.9. Արդյոք հարցաքննությունից առաջ անձին տեղեկացվե՞լ է հարցաքննությանը ներկա գտնվող անձանցից յուրաքանչյուրի ով լինելու մասին.
2.4.4.1.10. Եթե անձը գտնվում է թմրամիջոցների կամ ալկոհոլի ազդեցության տակ, ե՞րբ է տեղի ունեցել նրա հարցաքննությունը, արդյոք կա՞ բժշկի եզրակացություն՝ անձի համարժեքության վերաբերյալ.
2.4.4.1.11. Արդյոք տրվե՞լ է խոստովանական ցուցմունք, և եթե այո՝ արդյոք պաշտպանի ներկայությա՞մբ: Դատարանները պետք է անթույլատրելի ճանաչեն պաշտպանի բացակայությամբ տրված խոստովանությունը:[footnoteRef:37]  [37:  	Նույն տեղում:] 

2.4.4.1.12. Արդյոք տեսաձայնագրառվել է արգելանքի տակ, ինչպես նաև ազատության մեջ գտնվող կասկածյալի/մեղադրյալի հարցաքննությունը, եթե այո, ապա արդյոք նշվո՞ւմ են հարցաքննության մասնակցող անձանց անունները, պաշտոնը, ներկա գտնվելու նպատակը.
2.4.4.1.13. Արդյոք հարցաքննության տեսաժապավենը հնարավորություն է տալի՞ս դիտողին պարզելու, թե արդյոք հարցաքննվողը թողնո՞ւմ է որոշումներ կայացնելուն ունակ և դատողություններ անելուն անձի տպավորություն: Վերջին հարցի կապակցությամբ դատարանների կողմից պետք է տրվի պատասխան, և ցանկացած դեպքում այդ պատասխանը պետք է լինի պատճառաբանված.
2.4.4.1.14. Արդյոք ձերբակալվածի կամ կալանավորի նկատմամբ կիրառվե՞լ են սաստման միջոցներ՝ ձեռնաշղթաներ, ոտնաշղթաներ և այլն: Պետք է հիշել, որ դրանք բոլորը կարող են կիրառվել միայն որպես կանխարգելիչ միջոցներ և երբեք՝ ոչ իբրև պատիժ:

2.4.4.2. Պետք է բացահայտ լինի այն անձանց ինքնությունը,  ում կողմից ենթադրաբար կատարվել է վատ վերաբերմունքը: «Քրեական քննության շրջանակներում արգելանքի տակ գտնված անձանց նկատմամբ ենթադրաբար վատ վերաբերմունք դրսևորած հատուկ կամ արագ արձագանքման ոստիկանական ուժերի անդամների ինքնությունը չբացահակտելու պրակտիկան անընդունելի է: Եթե այդ վիճակը շարունակվի, ապա այն կհանգեցնի հատուկ կամ արագ արձագանքման ուժերի բացարձակ անպատժելիությանը՝ կապված իրենց ծառայողական պարտականությունների կատարմանն առնչությամբ նրանց քրեական պատասխանատվության ենթարկելու հետ»:[footnoteRef:38] Ինքնին սա պետք է լինի անուղղակի ապացույց խոշտանգման փաստի առկայությունը հաստատելու համար (տես՝ ներքևում): Դիմակները կարող են օգտագործվել միայն խիստ անհրաժեշտության դեպքում: [38:  ԽԿԿ Զեկույցը՝ Ալբանիա 2003թ. հուլիսի 13-18-ը կատարած այցի վերաբերյալ, CPT/Inf(2006)22, կետ 44:] 


2.4.4.3. Կալանքի միջնորդության քննարկման դատական նիստին մեղադրյալի պարտադիր ներկայության նպատակներից է նաև, որպեսզի դատավորը տեսնի մեղադրյալի հոգեբանական և ֆիզիկական վիճակը՝ խափանման հնարավոր միջոցի՝ իր նպատակին ծառայելու տեսակետից: Եթե դատավորը տեսնում է, որ անձի վրա կան ֆիզիկական ներգործության հետքեր, կամ անձը գտնվում է սեփական որոշումներ կայացնելուն անընդունակ և սեփական դատողություններ անելուն անկարող անձի տպավորություն, դատավորն ինքը կարող է հաղորդում ներկայացնել՝ կատարելով պետության պոզիտիվ պարտավորությունը: Ամեն դեպքում դատավորը պետք է լուրջ վերաբերի այս խնդիրներին և իր վարքագծով ազդակ հաղորդի մեղադրանքի կողմին, որ աչքաթող չի անելու վատ վերաբերմունքի հետ կապված որևէ հիմնավոր կասկած:



3. Խոշտանգման փաստի առթիվ քննության արդյունքում հայտնաբերված և դատաքննության արդյունքում մեղավոր ճանաչված անձանց նկատմամբ զսպող, արդյունավետ և համաչափ պատիժ նշանակելու դատարանի պարտականությունը

3.1. Նշված արարքների համար, այդ թվում՝ որակյալ հանցակազմերով, բավականաչափ զսպող, արդյունավետ և համաչափ սանկցիաների նախատեսման մասին խոսվել է «Օրենսդրական փաթեթի» 1-ին կետում: Միաժամանակ, այս հարցերի պատշաճ լուծումը չի կարող սահմանափակվել միայն օրենսդրական բնույթի բարեփոխումներով, այլ ենթադրում է դատական պրակտիկայի կատարելագործում: Օրինակ՝ քրեական օրենսգրքով նախատեսված պատասխանատվությունը մեղմացնող հանգամանքների ցանկը սպառիչ չէ, և դատարանը կարող է ինքնուրույն որոշել, որ այս կամ այն հանգամանքը հանդիսանում է պատասխանատվությունը մեղմացնող: Հայեցողության մեծ դաշտ են ընձեռում նաև պայմանական դատապարտման և նյութական օրենքի կիրառման՝ «Օրենսդրական փաթեթում» նշված մյուս բոլոր դեպքերը: Մասնավորապես, խոշտանգումների հետ կապված հատուկ նորմեր պետք է նախատեսվեն՝ որևէ հանգամանք որպես պատասխանատվությունը մեղմացնող դիտելու, պայմանական դատապարտելու, պատասխանատվությունից և պատժից ազատելու, օրենքով նախատեսված նվազագույն պատժից ցածր պատիժ նշանակելու, պատժից պայմանական վաղակետ ազատելու, ներման, համաներման  հարցերը լուծելիս: 

3.2. Այս պարտականությունը, ի տարբերություն անկախ և արդյունավետ քննություն իրականացնելու պետության պոզիտիվ պարտավորության, հանդիսանում է «արդյունքի պարտավորություն», քանի որ անկախ և արդյունավետ քննության ապահովման ուղղությամբ վերը նշված բոլոր գործողություններն անիմաստ կլինեին, եթե մեղավորները ազատվեին իրական պատժից կամ ստանային չափազանց մեղմ պատիժ: Եվրոպական դատարանը նման դեպքերում արձանագրում է, որ նման մեղմությամբ դատարանները խախտում են 3-րդ հոդվածը, հասարակությանն ազդակ հնչեցնում, որ պետությունը խրախուսում է խոշտանգումը, անգամ՝ հանցակցում դրան, և, հետևաբար՝ ինքն իրեն զրկում խոշտանգումների արդյունավետ կանխման հնարավորությունից: Մասնավորապես՝ «Օրենսդրական փասթեթի» 1.7.4 կետում հիշատակված Օքքալին ընդդեմ Թուրքիայի գործով Դատարանը 3-րդ հոդվածի խախտում ճանաչեց այն, որ խոշտանգում իրականացրած և դրանում մեղավոր ճանաչված անձանց նկատմամբ որպես պատիժ նշանակվել էր պայմանական ազատազրկում): Բացի այդ, ՄԱԿ-ի շրջանակներում խոշտանգումների կանխարգելման ոլորտում ստանձնած պարտավորությունների համաձայն, անհրաժեշտ է բացառել խոշտանգումը քրեականացնող հոդվածի(ների) ընդգրկումը համաներման ակտում, ինչպես նաև` անհատական ներման կիրառումը այդ հանցագործությունների համար դատապարտված անձանց նկատմամբ: Նույն սկզբունքից է բխում խոշտանգման համար դատապարտվածին վաղաժամկետ ազատման դիմումի քննության վարույթներում խոշտանգման զոհի (ներկայացուցչի) ներգրավումը ` որպես կողմի:

3.3. Մասնավորապես, արգելվում է որպես պատիժը մեղմացնող հանգամանք[footnoteRef:39] դիտել բացահայտված հանցագործության ծանրությունը, ինչպես նաև Կոնվենցիայի 15-րդ հոդվածում նշված արտակարգ իրավիճակների առկայությունը, դրանց կանխումը կամ վերացումը, ծայրահեղ անհրաժեշտության առկայությունը, հրաման կատարելը[footnoteRef:40], քանի որ դրանով «արդարացվում է» վատ վերաբերմունքի դրսևորումը: Ինչպես նաև, չի կարելի որպես մեղմացնող հանգամանք դիտել՝ կատարողի պաշտոնատար անձ լինելը, քանի որ դա հանդիսանում է հանցակազմի տարր:  [39:  Այստեղ նկատի են ունեցվում նաև այն հանգամանքները, որոնք ազդում են քրեական օրենսգրքի 64-րդ և 70-րդ հոդվածների կիրառման վրա:]  [40:  ՄԱԿ-ի Կոնվենցիա, հոդված 2-րդ:] 


3.4. «3-րդ հոդվածի դատավարական պահանջները գնում են նախաքննության փուլից այն կողմ, երբ… նախաքննությունը բերում է նրան, որ գործը ուղարկվում է ազգային դատարաններին. վարույթն ամբողջովին վերցրած, ներառյալ դատաքննությունը, պետք է համապատասխանեն 3-րդ հոդվածում ամրագրված արգելքին: Սա նշանակում է, որ ներպետական դատական իշխանությունները որեւէ հիմնավորմամբ չպետք է պատրաստ լինեն անպատիժ թողնել պատճառված ֆիզիկական կամ հոգեբանական տառապանքը: Սա էական է, որպեսզի պահպանվի հանրության վստահությունը և աջակցությունը իրավունքի գերակայության նկատմամբ, ինչպես նաեւ` կանխելու այն արտաքին տպավորությունը, որ իշխանությունները հանդուրժում են ոչ-իրավաչափ արարքները կամ հանցակցում դրանց …»[footnoteRef:41]: [41:  «Օքքալին ընդդեմ Թուրքիայի» (Okkali v. Turkey, դիմում Հ- 52067/99) գործով ՄԻԵԴ կողմից 2006թ. հոկտեմբերի 17-ին կայացված վճիռ, § 65-րդ:] 


3.5. Պայմանական դատապարտումը, պատասխանատվությունից և պատժից ազատելու, օրենքով նախատեսված նվազագույն պատժից ցածր պատիժ նշանակելու, պատժից պայմանական վաղակետ ազատելու, համաներման հարցերը լուծելիս՝ դատարանները պետք է հաշվի առնեն այս հանցագործությամբ՝ բացարձակ արգելքը խախտվելու հանգամանքը, որը կատարվում է դիտավորությամբ և որը չունի որևէ արդարացում: «Դատանները, հետևաբար, պարտավոր են, իրենց հայեցողական լիազորությունների շրջանակներում, ձեռնպահ մնալ այնպիսի օրենքներ կյանքի կոչելոուց, որոնք հակասում են պետության միջազգային պարտավորություններին և հանգեցնում են մարդու՝ միջազգային իրավունքով պաշտպանվող իրավունքների խախտման, ինչպես նաև՝ առոչինչ և իրավաբանական ուժ չունեցող հայտարարել նման օրենքները»:[footnoteRef:42] [42:  Конор Фоли, с. 97.
] 


3.6. Ինչպես նշվեց, խոշտանգողներին պատժելու տեսակետից անթույլատրելի մեղմ վերաբերմունքի վերը նշված միջոցների թվում դատարանի հայեցողական իրավազորության մեջ են մտնում՝ պայմանական դատապարտումը, պատասխանատվությունից և պատժից ազատելու, օրենքով նախատեսված նվազագույն պատժից ցածր պատիժ նշանակելու, պատժից պայմանական վաղակետ ազատելու հարցերը: Մնացածը՝ ներման, համաներման,  քրեական հետապնդման վաղեմության ժամկետի սահմանման հարցերը, գտնվում են երկրի նախագահի և օրենսդրի իրավասության տիրությներում: Սակայն, համաներումն ունի այն առանձնահատկությունը, որ դատարանները կարող են ինքնուրույն հասնել նրան, որ համաներման ակտը, որը տարածվում է խոշտանգում կատարած անձանց նկատմամբ, «կյանքի չկոչվի» տվյալ կոնկրետ գործով: Օրինակ, եթե մեղադրյալը չի առարկում համաներման դեմ, իսկ համաներման ակտը նշում է, որ պատժից ազատվում են այն անձինք, ովքեր դատապարտվել են ազատազրկման, ասենք 5 տարի ժամանակով, ապա դատարանը ելնելով պետության միջազգային պարտավորություններից, առաջին հերթին՝ իրական պատիժ նշանակելու նպատակով, պարտավոր է սահմանել այնպիսի պատիժ, որի պարագայում համաներումը չի օգնի ամբաստանյալին: 

3.7. Վերը հիշատակված Օքքալին ընդդեմ Թուրքիայի գործով, Եվրոպական դատարանը 3-րդ հոդվածի խախտում էր ճանաչել, քանի որ խոշտանգման համար դատապարտված ոստիկանների նկատմամբ նշանակդվել էր պայմանական ազատազրկում՝

«ՄԻԵԴ-ն գտնում է, որ այն պետք է ուսումնասիրի «ոչ թե այն, թե արդյոք նախաքննությունը համապատասխանել է բոլոր դատավարական պահանջներին, ինչը, թվում է` այդպես էլ եղել է, այլ այն, թե արդյոք դատական մարմինները` այն օրենքների պահապանները, որոնք նախատեսված են պաշտպանել մարդկանց ֆիզիկական և հոգեբանական անձեռնմխելիությունը, փաստացի դրսևորել են մեղավորներին պատժելու վճռականություն, թե` ոչ» (կետ 68-րդ):


4. Խոշտանգման զոհերին հատուցում տրամադրելու պետության պարտավորությունը

4.1. Խոշտանգման զոհերին հատուցում տրամադրելիս, դատարանները պետք է պարտադիր տրամադրեն բարոյական վնասի նյութական որոշակի հատուցում՝ անգամ քաղաքացիական հայցի բացակայության պայմաններում:

4.2. ՀՀ դատավորների կողմից կիրառվելու համար ողջունելի պետք է համարել քրեական վարույթի արդյունքում մեղավորներին չհայտնաբերելու դեպքում՝ խոշտանգման զոհերին քաղաքացիական դատավարության կարգով հատուցում տրամադրելու ՌԴ պրակտիկանն:[footnoteRef:43]  [43:  Տես նաև՝ «Օրենսդրական փասթեթրի» 4.3.4 կետը:] 

